# RUILA PÕHIKOOLI HOOLEKOGU ISTUNGI PROTOKOLL

**Toimumisaeg ja koht:** 12.11.2024 kell 18.00-20.10, Ruila põhikoolis

**Koosolekul osalesid:** Tiia Rosenberg, Rafael Milerman, Virve-Hella Haavam, Helena Melis, Priit Abiram, Kristel Jürvetson, Lea Kallas, Maarja Lillemäe, Kristin Koobak, Killu Sarapson, Joanna-Eliisa Servet ja Sofi Hänilane

**Koosolekut juhatas** Rafael Milerman ja protokollis Virve-Hella Haavam

**Päevakorras:**

1. **Hoolekogu esimehe, aseesimehe ja sekretäri valimine**

Direktor avas koosoleku tutvustades lühidalt hoolekogu tavapärast töökorda ja lahendatavaid küsimusi. Tehti ettepanek, et V. Haavam jätkaks sekretärina. Teisi kandidaate sekretäriks ei esitatud.

Hoolekogu esimehe kandidaadina pakuti, et R. Milerman jätkaks esimehena. Teisi kandidaate ei esitatud. Aseesimehe kandidaatidena pakuti kooli lastevanemate esindajana välja P. Abiram ja lasteaia vanemate esindajana K. Jürvetson. Teisi kandidaate aseesimeesteks ei esitatud.

**Ühehäälselt** **otsustati**, et sekretärina jätkab Virve-Hella Haavam ja hoolekogu esimehena Rafael Milerman. Aseesimeesteks **kinnitati ühehäälselt** Priit Abiram ja Kristel Jürvetson.

1. **Ruila Põhikooli õppekava ja kodukorra muudatused**

Hoolekogu annab arvamuse kooli õppekava ning kodukorra kehtestamiseks ja muutmiseks.

**Kooli õppekava** üldosa punkti 5 "Õpilase arengu tagasisidestamine ja toetamine" on täiendatud järgmiselt:

**„Õppimise monitoorimine ning arengu planeerimine õppimise efektiivsust tagasisidestavatele andmetele tuginedes**

Õppimise monitoorimiseks kasutatakse alljärgnevaid protsesse:

* õppetöö tulemuste kokkuvõtted (õppenõukogus esitatud üldised kokkuvõtted klassiti) eKooli sisestused (tulemused, järjepidevus, õpiharjumused)
* arenguvestlused (kokkuvõttev ja eesmärke seadev vestlus kolme osapoole vahel: õpilane-eestkostja-kool)
* põhikooli lõpueksamite tulemused
* iseseisva töö analüüsid: koduõppepäevade tagasiside küsitlused, loovtööde koostamine ja nende analüütilised reflektsioonid (küsitlused).
* tasemetööd: tasemetööd sooritatakse riikliku tasemetööde plaani järgi 4. ja 7. klassis.
* uuringutes osalemine (Harno, TLÜ jms): iga-aastaselt osaletakse 4. ja 8. klassi rahulolu-uuringutes, toimumise korral õpetajate, koolijuhtide, lapsevanemate rahulolu-uuringutes. Samuti osaletakse TLÜ Kooliuuringus (6.-9.klass) jms.
* kool toetab õpilaste osalemist katseeksamitel, katselistes tasemetöödes jms toetamaks riikliku testimise süsteemi parendamist ning õpetajate ja õpilaste testimisoskuste arendamist.
* üldised EIS keskkonna testid: kooli sihiseade digipädevuste arendamiseks ning välishinnangute kasutamiseks tagasisidena on sooritada igas klassis vähemalt 1 EIS-is sooritatav test.

EIS testide kasutamisel on seatud alljärgnevad põhimõtted:

* Igas kooliastmes sooritatakse vähemalt 1 üldpädevuse või õpioskuste test
* Igas kooliastmes sooritatakse vähemalt 1 õppeaines lähtetaseme või diagnostiline test
* 1. klassis sooritatakse I klassi pädevustest

**Testide analüüs ja tulemuste rakendamine**

Testide sooritamisele järgneb õpetaja juhitud testi tulemuste analüüs, mille raames saab iga õpilane oma isiklikud tulemused õpetaja suunamisel läbi analüüsida. Testide tulemused jagatakse eKoolis selliselt, et nendele on ligipääs ka lapsevanemal. Õpetaja sooritab koostöös õppejuhi ning vajadusel teiste kooli töötajatega (HEV koordinaator vms) tulemuste analüüsi ning seejärel seatakse ühiselt eesmärgid edasiseks arenguks. Õppejuht kannab tulemused klassi monitoorimise tabelisse ning kasutab vastavaid tulemusi ja tegevusi kooli aastaaruandes parenduste planeerimisel.“

**Kooli kodukorda** on täiendatud järgmise punktiga:

**“16. MITTEFORMAALSES ÕPPES OMANDATUD OSKUSTE JA TEADMISTE ARVESTAMINE KOOLI ÕPPETÖÖS**

* 1. **Taotlemise tingimused ja protsessi kirjeldus**
     1. Lapsevanem esitab Ruila Põhikooli direktorile vastava avalduse, milles tuuakse välja:
* Eesti Hariduse Infosüsteemis registreeritud organisatsiooni nimi ja registri number
* Eesti Hariduse Infosüsteemis registreeritud organisatsiooni esindaja nimi ja ametikoht,  organisatsiooni kontakt, (aadress, telefon)
* Õppetegevuse maht ning lühikirjeldus
* Õppeaine, milles osalemise vabastust taotletakse

16.1.2 Avalduse lisana esitatakse õppekava võrdlus õpitulemuste põhjal. Võrdlustabel (kodukorra lisa nr 4) on täitmiseks leitav Ruila Põhikooli veebilehelt. Võrdlustabelis kajastatakse õpitulemuste kattumist ning üldpädevuste arendamise võimalusi, tulemusi.

16.1.2 Avalduse lisana nr 2 esitatakse mitteformaalset haridust pakkuva organisatsiooni esindaja poolt allkirjastatud tõend, milles kinnitatakse õpilase osalus õppetöös, õppetöö maht ning õppesisu lühikirjeldus.

**16.2 Omandatud pädevuste tõendamine ja arvestamine Ruila Põhikooli õpitulemustena**

16.2.1 Õpilane esitab iga semestri hindamisperioodi lõpuks Ruila Põhikoolile mitteformaalset haridust pakkuva organisatsiooni esindaja poolt allkirjastatud tõendi, milles kajastatakse, et õpilane on osalenud vastavas õppetöös mahus vähemalt 80%.

16.2.2 Ruila Põhikooli vastava õppeaine õpetaja koostab oma äranägemisel hinnatava mõõdiku (ülesanne, test vms), mille õpilane sooritab mõlemal semestril enne hindamisperioodi lõppu. Mõõdik on ülesehitatud tõendamaks omandatud pädevusi ning oskusi ning selle põhjal pannakse õpilasele välja semestri kokkuvõttev tulemus ning ka aastahinne.

16.2.3 Õpitulemuste mittetõendamisel või soorituse tulemusel alla 50%, tuleb õpilasel vastavas õppeaines sooritada täiendav õppetöö.”

**Lasteaia kodukorra** osas plaanitakse muuta alljärgnevaid punkte:

“4.7. Kell 17.30 suunatakse lasteaias viibivad lapsed valverühma. Valverühm on lasteaia õuealal. Kui lapsevanem tuleb lapsele lasteaeda järgi, siis on vanemal kohustus viia laps koheselt koju, mitte jääda lapsega lasteaia territooriumile mängima.”

Täiendus on seotud olukorraga, kus lapsevanem tuleb lapsele järele, kuid ei lahku lasteaia territooriumilt, vaid jääb lapsega sinna mängima ega järgi lasteaia kodukorras kehtestatud reegleid. Hoolekogu liikmed tõid välja, et lastevanematele on vaja täpsemalt lahti seletada, miks selline punkt on vajalik ja pakkusid välja ka altarnatiivse sõnastuse. Direktor lubas sõnastuse lasteaia õpetajatega veel täpsemalt läbi arutada.

Lisaks on õpetajad teinud ettepaneku lisada kodukorra turvalisuse tagamise alla punkt 7.14 järgmises sõnastuses:

„Lapse ohtliku s.h. vägivaldse käitumise korral tegutseb lasteaia töötaja viivitamatult ohuolukorra likvideerimiseks, järgides kehtestatud nõudeid ning valides ohusituatsioonile vastava sobivaima lahenduse. Kui lapse käitumine kahjustab last ennast, teisi lapsi või töötajaid, siis teavitatakse sellest vanemat ja kutsutakse vanem lapsele lasteaeda järgi.  Lapsevanem on kohustatud lapsele järgi tulema kahe tunni jooksul. Lasteaia töötaja vestleb vanemaga sobimatu käitumise põhjuste välja selgitamiseks ning edasise ennetamiseks.“

Selle punkti lisamisega reguleeritakse eriti keerulisi olukordi, kus laps on ohtlik nii endale kui teistele. Kuni lapsevanema kohale jõudmiseni, eraldatakse laps ühe isiku järelvalve alla. Kui lapsevanem ei saa ise kahe tunni jooksul tulla, on tema kohustus korraldada lapsele järele tulemine. Keerulistes olukordades kaasuvad ka erinevad tugispetsialistid, sh tugiisiku võtmine lapsele.

1. **Hoolekogu tööplaani arutelu ja kinnitamine**

Vaadati kooli õppe- ja huvitööplaani.

* 17. novembril toimub Ruila spordihoones tervisepäev koos mardilaadaga.
* Tutvustati koolituspakkumist “Rohkem mõistmist, vähem vägivalda”, mida viib läbi Helge Kool MTÜ koolitaja Kersti Peenema. Koolitus keskendub vägivalla ennetamisele, põhjuste välja selgitamisele, enda asetamine ohvri rolli jms. Koolitus võiks toimuda 2025. a I kvartalil Vanemate akadeemia raames.
* Lisaks pakuti välja erinevaid Vanemate akadeemia koolituse teemasid, kuid hetkel midagi konkreetset veel ära ei otsustatud.

1. **Jooksvad küsimused**

* Nutivahendite kasutamisega on mõningaid probleeme, kuid kool ei soovi mobiile ära korjata, vaid õpetada, millal ja kuidas kasutada. Nutivahendeid kasutatakse ka õppetöös. Telefone on lubatud isiklikuks tarbeks kasutada vahetunni ajal õues. Õpilastelt, kes kasutavad telefoni siseruumides selleks mitte ettenähtud ajal, võetakse telefon ära. Korduvatel rikkumistel alandatakse käitumishinnet.
* Hariduslepe saadeti KOVide volikogusse kinnitamiseks, kuid hetkel ollakse seisukohal, et lepe ei sisalda seda, mida soovitud.
* Detsembris viiakse läbi traditsiooniks saanud helkurikontroll. Pakuti välja idee teha seekord helkurikontroll ka lasteaias.